เป๊ปซี่-เสริมสุขจับมือร่วมธุรกิจตั้งสัญญา5ข้อ
เป๊ปซี่-เสริมสุข ตกลงทำสัญญาน้ำดำ ภายใต้ 5 เงื่อนไข
2 มี.ค. 2554

เป๊ปซี่-เสริมสุข ตกลงทำสัญญาน้ำดำ ภายใต้ 5 เงื่อนไข 
รายงานข่าวจากบริษัท เสริมสุข (SSC) เปิดเผยว่า บริษัทได้รับหนังสือจากเป๊ปซี่ยืนยันตกลงทำตามสาระสำคัญทั้ง 5 ประการของสัญญาที่จะมีการจัดทำขึ้นใหม่ระหว่างบริษัทกับเป๊ปซี่ รวมทั้งได้ระบุว่าเป๊ปซี่เชื่อมั่นว่าการจัดทำสัญญาจะสามารถดำเนินการให้เสร็จสิ้นในรูปแบบที่เป็นที่ยอมรับได้ของทุกฝ่าย และเป็นการรับประกันความสำเร็จของการดำเนินธุรกิจร่วมกันในประเทศไทย
ทั้งนี้ สาระสำคัญ 5 ข้อ คือ 1.การกำหนดสูตรการคิดราคาค่าหัวน้ำเชื้อ ซึ่งเป็นผลให้ค่าหัวน้ำเชื้อลดลง 9% ต่อปี จากราคาภายใต้สัญญา EBA ปัจจุบัน 2.หากเป๊ปซี่ยืนยันที่จะสงวนสิทธิเลิกสัญญาได้ กรณีที่มีการเปลี่ยนแปลงอำนาจควบคุมในบริษัท ต้องไม่คิดค่าปรับหรือค่าเสียหายจากบริษัท และต้องมีคำจำกัดความของคำว่า “ควบคุม” ที่ชัดเจนเป็นที่ยอมรับกันทั่วไป
3.บริษัทจะต้องไม่อยู่ภายใต้ข้อจำกัดการผลิตและจำหน่ายเครื่องดื่มภายใต้สัญญากับเป๊ปซี่ ยกเว้นกรณีที่เป็นเครื่องดื่มชนิดและประเภทเดียวกัน และมีลักษณะเป็นการแข่งขันกัน เช่น ประเภทโคลา (น้ำดำ) ด้วยกัน 4.ในส่วนของข้อเสนอทางการค้าที่เกี่ยวข้องกับการส่งเสริมการขาย งบทางการตลาด เงื่อนไขของสัญญา และข้อเรียกร้องอื่นของเป๊ปซี่ ที่มิได้ระบุไว้ในข้อ 1-3 หรือข้อ 5 ให้เป็นไปตามข้อเสนอของเป๊ปซี่ และ 5.ข้อกำหนดเงื่อนไขอื่นๆ ต้องสมเหตุสมผล เช่น ระยะเวลาบอกกล่าวเลิกสัญญา